Liikenne- ja viestintäministeriö
kirjaamo@lvm.fi

LVM/1310/03/2016

# Lausunto luonnoksesta hallituksen esitykseksi laiksi ajokorttilain muuttamisesta

Koneyrittäjät toteavat lausuntonaan luonnoksesta hallituksen laiksi ajokorttilain muuttamisesta seuraavan.

Esitys on pääpiirteissään hyvä ja kannatettava.

Kannatamme B ajokortin vähimmäisikään saatavien poikkeuslupien olennaista joustavoittamista, koska nykyisellään työharjoitteluun liittyy merkittäviä kulkemisvaikeuksia koneurakointialoilla (maarakennus- ja metsäkonealat). Tämä vaikeus on muutoin lisääntymässä, mikäli työpaikoilla tapahtuvaa oppimista onnistutaan tavoitteiden mukaan merkittävästi lisäämään ammatillisessa koulutuksessa.

Esitämme kuitenkin lupabyrokratian edelleen joustavoittamiseksi, että *ammatillisessa, C- luokan ajokortin sisältävään tutkintoon johtavassa koulutuksessa opiskeleva voisi saada B- luokan ajokortin jo 17- vuotiaana.*

Tällöin lain 5 § 1 momentin 5- kohta kuuluisi

5) B- ja BE-luokassa 18 vuotta; ***tai B- luokassa, jos henkilö on ammatillisessa, C- luokan ajokortin sisältävään tutkintoon johtavassa koulutuksessa opiskeleva, 17 vuotta.***

Vastaavasti 10 §:n hakemusten liitevaatimuksissa tulee tällöin edellyttää koulutuksen järjestäjän antamaa selvitystä myöntämisperusteesta.

Tällaisia C – luokan ajokortin sisältäviä tutkintoja ovat lähinnä auton-, maarakennuskoneen- ja metsäkoneenkuljettajan tutkinnot.

Kun näissä tutkinnoissa saavutetaan kuorma-auton kuljettajan perustason ammattipätevyys, näillä opiskelijoilla on erityinen syy saada B- luokan ajokortti jo 17- vuotiaana. Menettely edesauttaisi heidän nopeampaa sijoittumistaan työelämään ja helpottaisi työpaikoilla tapahtuvaa oppimista. Tämä ryhmä tulisi tunnistaa siten, ettei heidän tarvitsisi turvautua 97 § mukaiseen poikkeuslupamenettelyyn.

Joka tapauksessa tämä opiskelijaryhmä tulisi huomioida hallituksen esityksen 97 §:n perusteluissa, mikäli sitä ei suoraan huomioida 5 § :n ikävaatimuksissa.

Alle 18 vuotiaiden hakemusten allekirjoittajaksi tulee riittää hakijan ohella **yhdenkin huoltajan** allekirjoitus. Eroperheissä ja muutoinkin molempien huoltajien suostumusta on pidettävä tarpeettomana. Asiaa käsitellään 9 ja 97 §: issä sekä niiden perusteluissa keskenään ristiriitaisesti.

### Esitetyt muutokset koskien alle 60 km/h kulkevien traktoreiden ajokortteja ovat kannatettavia. Tässä yhteydessä on hyvä tunnistaa, että traktoreiden käyttöä sääntelee myös työturvallisuuslaki ja sen nojalla annetut **Valtioneuvoston asetus** nuorille työntekijöille erityisen haitallisista ja vaarallisista töistä (475/2006). Mainitut säännökset rajaavat alle 18- vuotiaiden traktoreiden käyttöä merkittävästi työpaikoilla. Käytännössä alle 18 vuotiaan työskentely traktoreilla tapahtuu kokeneen ja ammattitaitoisen henkilön valvonnassa ammatillisessa koulutuksessa tai oppisopimuskoulutuksessa taikka työsuojeluviranomaisen poikkeusluvalla.

Tätä taustaa vasten traktorikorttien T- ja LT- yhdistäminen ja harmonisointi on perusteltu.

Sen sijaan C kortti vaatimus yli 60 km/h traktoreiden osalta on ongelmallinen, sillä käytännössä valtaosa traktoreiden käytöstä perustuu perävaunun käyttöön, jolloin traktori-perävaunuyhdistelmän käyttö vaatii CE kortin. Tunnettu tosiasia on, että traktori- ja kuorma-autoyhdistelmien ajo-ominaisuudet ovat varsin erilaiset. Toisaalta CE kortin haltijaksi pääsee ilman tunninkaan ajokokemusta traktorilla.

Käytännössä yli 60 km/h traktoreiden osalta liikenneturvallisuuden kannalta turvallisempi vaihtoehto olisi vaatia 18 vuoden vähimmäisikää ja käytännön ajokokemusta traktorilla ei C korttia.

Asiassa tulee tarkastella **nopeiden traktoreiden (> 60 km/h) osalta vaihtoehtoa, joka sallisi niiden käytön T kortilla, mutta edellytettäisiin 18 vuoden ikää ja riittävää käytännön kokemusta kuten 2 vuoden työkokemusta traktorin kuljettamisesta**. Ajo-ominaisuuksiltaan traktorit, nopeatkin poikkeavat siinä määrin autoista ja kuorma-autoista, ettei suoraviivainen rinnastus tunnu luontevalta eikä perustellulta. Käytännössä traktoreiden käyttö opitaan maa- ja metsätaloudessa eikä tälle hyvin toimineelle käytännölle ole syytä rakentaa teoreettiseksi jäävää ”opintopolkua”, vaan parempaan lopputulokseen päästäisiin vaatimalla riittävä kokemus traktorilla ajosta, minkä jälkeen olisi oikeutettu kuljettamaan myös nopeampia traktoreita perävaunuineen.

Teknisesti tämä olisi toteutettavissa muuttamalla lain 4 § 1 momentin 8 kohta kuulumaan

**8) LTE, traktorit, joiden rakenteellinen nopeus on yli 60 kilometriä tunnissa, niihin kytkettyine hinattavine ajoneuvoineen**

sekä lisäämällä 5 § 1 momenttiin uusi 11 kohta

**11) LTE- luokassa 18 vuotta ja kahden vuoden ammattikokemus traktorikuljetuksista**

Koska ajokorttiluokka LTE olisi uusi, sen käyttöönotto ei sotkisi myöskään kaavailtuja siirtymäsäännöksiä.

Kunnioittavasti

Koneyrittäjien liitto

Matti Peltola

toimitusjohtaja